محمد سقراط- كود — كنظن أننا ربما مستقبلا غادي ندخلوا لمرحلة خطيرة ديال العزوف ديال المغاربة على السياسة وخصوصا الإنتخابات ، وهادشي لي ظهر مؤخرا فالإنتخابات الجزئية لي تدارت فالجديدة ولي نسبة التصويت وصلات يالله 11 فالمية ، ولي كلى الدق فيها حزب العدالة والتنمية ، الموشكيل هو أنه ماشي فقد الشعبية ديالو بوحدو فهاديك الدائرة ، وأنما الناخبين فقدوا الأمل فالإنتخابات كعملية ديمقراطية تقدر تجيب ليهم الشخص المناسب لي يمثلهم ، وهادشي لي كيدور حاليا فالشارع هناك سخط عام على الحكومة الجديدة وأيضا حتى ديك ذرة أمل لي كانت باقا عند البعض فالسياسة المغربية الحديثة طفات من بعد ازاحة بنكيران وصمت العديد من القياديين الحزبيين الآخرين، وظهور شخوص أخرى فالواجهة بدون شعبية . ملي كنتفكر هاداك الشعار ديال صوتك طرقيك نحو التغيير ، وكنشوف النتيجة ديال هاد التغيير والحالة لي وصلات ليها النخب السياسية فالمغرب كنبغي نرفع دعوة ديال النصب والإحتيال على لي مول هاداك الإشهار، حيث حتى بدا كيرجع لينا الأمل وهوما يطفيوه بهاد الحكومة الأخيرة وهاد التدجين لي حصل للزعماء الحزبيين لي واخا مكناش كنتافقوا معاهم ولكن على الأقل خالقين جو سياسي فالمغرب واخا فاسد ، أما دابا كاين العدم الفراغ والو ، كاين حكومة ربما الأقل شعبية فتاريخ المغرب الحديث، كاين أحزاب إئتلاف حكومي كتخرج بيانات وبلاغات متشابهة فاللغة والأسلوب مختالفة فالتوقيع فقط ، كاين مواقف متشابهة، خاضعة، متذللة، راغبة متمسكة فالمنصب والسلطة ، وبدون هوية ولا حتى ذرة اختلاف ، وحتى ما كان يميزها ايديولوجيا اختفى لتصبح كلها أو أغلبها عبارة عن بيادق سياسية لكن بإمتيازات وافرة . فين باغين وصلونا هاد الناس لي خلقوا هاد الجو ديال الخواء واللامعنى السياسية عند المواطن ، راه مابقاتش فالمشاريع الكبرى والإستثمارات والشراكات جنوب جنوب شمال شمال ، راه أول استثمار خاصو يكون فالمواطن باش يولي مسؤول ومهتم وعندو غيرة وانتماء ، راه الوطن ولا عندنا غير نقطة عبور سواء نحو القبر أو لشي بلاد خرى ، أم أغلبنا ولا كيشوف حياتو فيه كحلة بلا أفق بلا حركية ، إلا كان هادشي لي بغاو موالين الوقت فراه نجحوا فيه ، ولكن كنظن أن هادشي ماغاديش يوصل لشي نتيجة فالمستقبل من غير دولة ديال الزومبيات أشباه المواطنين وهادو مكيخلقوش دول عظيمة . 
حتى بدا كيرجع لينا الأمل وهوما يطفيوه بهاد الحكومة الأخيرة الأقل شعبية فتاريخ المغرب، و قياداتها المتشابهة الخاضعة، المتذللة، المتمسكة فالمنصب والسلطة